Učenici povijesne grupe naše škole posjetili su 19. prosinca 2017. godine Etno kuću Belobrajić u sklopu svog istraživačkog projekta Kako se nigda živelo. Ministarstvo kulture zaštitilo je kukću obitelji Belobrajić 2015. godine kao kulturno dobro u kategoriji tradicijskih objekata.

O svom posjetu učenici povijesne grupe pišu:

Posjet Etno kući Belobrajić

Dana 19. 12. 2017. , uputili smo se u obilazak kuće gospodina Ivana Belobrajića u Triblju. Gospodin Belobrajić nas je dočekao ispred kuće i poveo nas u obilazak. Njegovo imanje je prostrano, s mnogo starinskog alata i ostalih predmeta. Sastoji se od obiteljske kuće, dvorišta, štale i više konoba. Gospodin Belobrajić nas je najprije poveo u obilazak dvorišta. Prvo što smo ugledali je bila štala u kojoj se trenutno nalazi razni alati, npr. za obrađivanje zemlje, brigu o životinjama, košnju, zidarstvo i slično. Zatim smo ušli u konobe. One se nalaze u prizemlju kuće i ima ih nekoliko. U konobama su stolovi na kojima su bile izložene različite čaše, alati, stari šestar, nožići, a pokraj stolova je mala kuhinja. Na prvom katu se nalazi prostor za dnevni boravak, kuhinja i jedna od mnogih spavaćih soba. Tu je ognjište i mnoštvo predmeta. Nakon toga otišli smo na drugi kat, gdje se nalaze preostale spavaće sobe s namještajem, ukrašene slikama i dječjim igračkama. Kada smo se spustili s kata, gospodin Belobrajić nam je pokazao okućnicu i malenu livadu koja se nalazi ispred kuće. Tu je naš posjet završio. Pozdravili smo se i puni dojmova otišli kući. Posjet nam se jako svidio jer smo naučili nešto novo o našem kraju.